b'\n_START_ARTICLE_\nPi\xc8\x9bigoi mo\xc8\x9bat\n_START_SECTION_\nDenumiri\n_START_PARAGRAPH_\nDenumirea latin\xc4\x83 Lophophanes cristatus a acestei specii, provine din cuvintele grece\xc8\x99ti lophos = mo\xc8\x9b (de pas\xc4\x83re) + phane = aspect, \xc3\xaenf\xc4\x83\xc8\x9bi\xc8\x99are, aparen\xc8\x9b\xc4\x83 exterioar\xc4\x83 + cuv\xc3\xa2ntul latin cristatus = mo\xc8\x9bat. Denumirea latin\xc4\x83 Parus cristatus provine din cuvintele latine parus =  pi\xc8\x9bigoi + cristatus = mo\xc8\x9bat._NEWLINE_\xc3\x8en limba rom\xc3\xa2n\xc4\x83 aceast\xc4\x83 specie se nume\xc8\x99te pi\xc8\x9bigoi mo\xc8\x9bat, pi\xc8\x9bigoi crestat, pi\xc8\x9bigoi mitrat, pi\xc8\x9bigoi cu c\xc3\xa2rp\xc4\x83, pi\xc8\x9bigoi cucuiat, pi\xc8\x9bigoi cu creast\xc4\x83.\n_START_SECTION_\nTaxonomia\n_START_PARAGRAPH_\nDenumirea latin\xc4\x83 a acestei specii Parus cristatus a fost dat\xc4\x83 de Linnaeus \xc3\xaen 1758  (terra typica Suedia)._NEWLINE_Hibridizeaz\xc4\x83 cu pi\xc8\x9bigoiul de br\xc4\x83det (Periparus ater). Subspeciile weigoldi, abadiei \xc8\x99i mitratus intergradeaz\xc4\x83 obi\xc8\x99nuit \xc3\xaen vestul Europei. Subspeciile baschkirikus \xc8\x99i bureschi se  deosebesc pu\xc8\x9bin de subspecia nominat\xc4\x83.\n_START_SECTION_\nRecunoa\xc8\x99terea \xc3\xaen teren\n_START_PARAGRAPH_\nAre o lungime de 11,5-12  cm. Este u\xc8\x99or de recunoscut dup\xc4\x83 mo\xc8\x9bul \xc3\xaenalt de pe cre\xc8\x99tet, bine v\xc4\x83zut chiar de la distan\xc8\x9b\xc4\x83, \xc8\x99i petele albe \xc8\x99i negre de pe cap, indiferent de v\xc3\xa2rst\xc4\x83 \xc8\x99i sex, aceste tr\xc4\x83s\xc4\x83turi fiind unice printre pi\xc8\x9bigoii europeni. Mo\xc8\x9bul este ridicat c\xc3\xa2nd este excitat sau agitat sai c\xc3\xa2nd c\xc3\xa2nt\xc4\x83._NEWLINE_Cre\xc8\x99tetul \xc8\x99i mo\xc8\x9bul sunt negricioase, solzoase \xc8\x99i dungate cu alb. Ceafa \xc8\x99i p\xc4\x83r\xc8\x9bile laterale ale capului  (inclusiv obrajii)  sunt albicioase, dung\xc4\x83 de peste ochi \xc8\x99i marginea posterioar\xc4\x83 a zonei auriculare sunt negre \xc3\xaen form\xc4\x83 de potcoav\xc4\x83, b\xc4\x83rbia \xc8\x99i gu\xc8\x99a negre, \xc3\xaen spatele obrazului alb se afl\xc4\x83 un guler negru \xc3\xaengust ce se  \xc3\xaentinde de la mantaua superioar\xc4\x83 p\xc3\xa2n\xc4\x83 la g\xc3\xa2tlej. P\xc4\x83r\xc8\x9bile superioare brunii, p\xc4\x83r\xc8\x9bile inferioare albicioase, variabil nuan\xc8\x9bate brun-g\xc4\x83lbui pe flancuri._NEWLINE_Este o pas\xc4\x83re vioaie, sprinten\xc4\x83, afl\xc3\xa2ndu-se permanent \xc3\xaen continu\xc4\x83 mi\xc8\x99care. Locuie\xc8\x99te \xc3\xaen p\xc4\x83durile de conifere, unde se \xc3\xaent\xc3\xa2lne\xc8\x99te cel mai adesea \xc3\xaen coronamentul arborilor \xc8\x99i pe capetele ramurilor. Adesea coboar\xc4\x83 pe p\xc4\x83m\xc3\xa2nt (\xc3\xaen arborii tineri). Strig\xc4\x83tul obi\xc8\x99nuit de apel este un "si-si-si" sau "\xc8\x9bi-\xc8\x9bi-\xc8\x9bi" repetat, \xc3\xaenso\xc8\x9bite de un tril scurt, r\xc4\x83gu\xc8\x99it. Zboar\xc4\x83 rapid, ondulat; cobor\xc3\xa2nd \xc3\xaen jos \xc8\x99i apoi ridic\xc3\xa2ndu-se \xc3\xaen sus, b\xc4\x83t\xc3\xa2nd adesea din aripi. Iarna hoin\xc4\x83re\xc8\x99te, al\xc4\x83tur\xc3\xa2ndu-se  altor specii de pi\xc8\x9bigoi \xc8\x99i au\xc8\x99ei, cu care formeaz\xc4\x83 stoluri mixte. Prim\xc4\x83vara masculul c\xc3\xa2nt\xc4\x83 st\xc3\xa2nd adesea nemi\xc8\x99cat pe v\xc3\xa2rful unui brad sau pin.\n_START_SECTION_\nN\xc4\x83p\xc3\xa2rlirea\n_START_PARAGRAPH_\nN\xc4\x83p\xc3\xa2rlirea postnup\xc8\x9bial\xc4\x83 a adul\xc8\x9bilor este complet\xc4\x83 \xc8\x99i are loc de la mijlocul lui iunie p\xc3\xa2n\xc4\x83 \xc3\xaen octombrie. P\xc3\xa2n\xc4\x83 \xc3\xaen iunie penajul p\xc4\x83s\xc4\x83rilor adulte se uzeaz\xc4\x83 foarte mult, iar \xc3\xaen iulie \xc8\x99i august ele \xc3\xae\xc8\x99i schimb\xc4\x83 penele. Primele \xc3\xaencep s\xc4\x83 n\xc4\x83p\xc3\xa2rleasc\xc4\x83 penele capului, g\xc3\xa2tului, tectricele alare \xc8\x99i remigele, treptat c\xc4\x83z\xc3\xa2nd \xc8\x99i \xc3\xaenlocuindu-se cu altele noi. N\xc4\x83p\xc3\xa2rlirea p\xc4\x83s\xc4\x83rilor adulte se termin\xc4\x83 complet \xc3\xaen septembrie-octombrie. P\xc4\x83s\xc4\x83rile \xc3\xaen penajul proasp\xc4\x83t au o nuan\xc8\x9b\xc4\x83 v\xc4\x83dit\xc4\x83 brun-g\xc4\x83lbuie pe partea inferioar\xc4\x83 a corpului, iar partea superioar\xc4\x83 a corpului cap\xc4\x83t\xc4\x83 o nuan\xc8\x9b\xc4\x83 mai brunie dec\xc3\xa2t cea a p\xc4\x83s\xc4\x83rilor \xc3\xaen penajul uzat._NEWLINE_N\xc4\x83p\xc3\xa2rlirea postjuvenil\xc4\x83 este par\xc8\x9bial\xc4\x83 \xc8\x99i are loc \xc3\xaen iulie-septembrie, se schimb\xc4\x83 tectricele, inclusiv majoritatea sau toate tectricele supraalare mari, uneori una sau mai multe remige ter\xc8\x9biare, \xc8\x99i mai rar rectricele centrale ale cozii. Juvenilii din prima pont\xc4\x83 \xc3\xaencep s\xc4\x83 n\xc4\x83p\xc3\xa2rleasc\xc4\x83 \xc3\xaen iulie, \xc3\xaens\xc4\x83  n\xc4\x83p\xc3\xa2rlirea este incomplet\xc4\x83. Se schimb\xc4\x83 doar penele mici (tectricele), iar remigele \xc8\x99i rectricele nu n\xc4\x83p\xc3\xa2rlesc r\xc4\x83m\xc3\xa2n\xc3\xa2nd cele din penajul juvenil, schimb\xc3\xa2ndu-se doar \xc3\xaen toamna urm\xc4\x83toare. Juvenilii din a doua pont\xc4\x83 n\xc4\x83p\xc3\xa2rlesc mai t\xc3\xa2rziu, \xc3\xaen august. P\xc3\xa2n\xc4\x83 \xc3\xaen septembrie a anului urm\xc4\x83tor juvenilii \xc3\xae\xc8\x99i schimb\xc4\x83 toate penele.\n_START_SECTION_\nGlasul\n_START_PARAGRAPH_\nCel mai adesea c\xc3\xa2nt\xc4\x83 \xc3\xaen timpul zilei masculul, care \xc3\xaenso\xc8\x9be\xc8\x99te o femel\xc4\x83 sau st\xc4\x83 undeva sus \xc3\xaen coroana arborilor. \xc3\x8encepe s\xc4\x83 c\xc3\xa2nte din februarie - martie. \xc3\x8en compara\xc8\x9bie cu al\xc8\x9bi pi\xc8\x9bigoi c\xc3\xa2nt\xc4\x83 pu\xc8\x9bin._NEWLINE_Adesea emite un strig\xc4\x83t sub\xc8\x9bire, ascendent "si-si-si", "\xc8\x9bi-\xc8\x9bi-\xc8\x9bi" sau "zi-zi-zi-cira-cira", urmat de un sunet jos, tremur\xc4\x83tor, torc\xc4\x83tor ca de pisic\xc4\x83 "brrrrrr, t-brrrrrr ...", cu note introductive variabile, uneori un "zizizi", "sizi-za, sizi-za , sizi-za" sau un u\xc8\x99or "si-si-si-sisisisisi" descendent spre sf\xc3\xa2r\xc8\x99it; de asemenea, emite un sunet sub\xc8\x9bire "si", pi\xc8\x9big\xc4\x83iat, izolat sau \xc3\xaen serie "sit, sit, silililili"._NEWLINE_C\xc3\xa2ntecul const\xc4\x83 dintr-o versiune mai lung\xc4\x83 \xc8\x99i mai puternic\xc4\x83 a notelor "\xc8\x9bi-\xc8\x9bi-\xc8\x9bi burrurrlt, burrurrlt" sau "\xc8\x9bi-\xc8\x9bi-turrrrit \xc8\x9bi-\xc8\x9bi-turrrrit", variabil intercalat cu note de o tonalitate \xc3\xaenalt\xc4\x83 "sih-i-i" \xc8\x99i repetat rapid \xc8\x99i frecvent.\n_START_SECTION_\nHabitatul\n_START_PARAGRAPH_\n\xc3\x8en nordul Europei se \xc3\xaent\xc3\xa2lne\xc8\x99te \xc3\xaen p\xc4\x83durile de pin (Pinus) \xc8\x99i molid (Picea), mai ales \xc3\xaen cele de molid (Picea abies), adesea \xc8\x99i \xc3\xaen coniferele din p\xc4\x83durile mixte; \xc3\xaen Sco\xc8\x9bia este \xc3\xaent\xc3\xa2lnit numai \xc3\xaen p\xc4\x83durile b\xc4\x83tr\xc3\xa2ne (cu arbori de peste 20 de ani) de pin silvestru (Pinus sylvestris) \xc3\xaen care cresc r\xc4\x83zle\xc8\x9b \xc8\x99i arbori foio\xc8\x99i, mai ales de mesteac\xc4\x83n (Betula) \xc8\x99i arin (Alnus); \xc3\xaen Belgia prefer\xc4\x83 molizii maturi \xc3\xaenal\xc8\x9bi \xc8\x99i pinii b\xc4\x83tr\xc3\xa2ni, evita\xc8\x9bi de alte specii de pi\xc8\x9bigoi._NEWLINE_\xc3\x8en centrul, sudul \xc8\x99i sud-vestul Europei se g\xc4\x83se\xc8\x99te \xc3\xaentr-o varietate mai mare de habitate, inclusiv \xc3\xaen p\xc4\x83duri deschise cu strat ierbos sau subarboret bine dezvoltat \xc8\x99i cu un num\xc4\x83r mare de copaci \xc8\x99i bu\xc8\x99teni putrezi\xc8\x9bi (folosi\xc8\x9bi pentru construirea cuiburilor); tr\xc4\x83ie\xc8\x99te \xc3\xaen p\xc4\x83durile de fag (Fagus) \xc3\xaen Pirinei \xc8\x99i de stejar de plut\xc4\x83 (Quercus suber) \xc3\xaen sudul Peninsulei Iberice. \xc3\x8en vestul Rusiei se \xc3\xaent\xc3\xa2lne\xc8\x99te \xc3\xaen special \xc3\xaen p\xc4\x83durile de molid \xc8\x99i de pin, evit\xc3\xa2nd p\xc4\x83durile de foioase \xc8\x99i mixte. \xc3\x8en sud-estul Europei prefer\xc4\x83 p\xc4\x83durile de conifere de mare altitudine, mai ales cele de molid (Picea abies), de asemenea cele de brad grecesc (Abies cephalonica) \xc8\x99i pin negru (Pinus nigra)._NEWLINE_\xc3\x8en afara sezonului de reproducere \xc3\xaen c\xc4\x83utarea hranei poate efectua deplas\xc4\x83ri sezoniere la distan\xc8\x9be scurte \xc3\xaen zonele de ienup\xc4\x83r (Juniperus) sau de iarba neagr\xc4\x83 (Erica, Calluna); \xc3\xaen unele locuri se \xc3\xaent\xc3\xa2lne\xc8\x99te \xc8\x99i \xc3\xaen parcuri \xc8\x99i livezi, viziteaz\xc4\x83 \xc8\x99i gr\xc4\x83dinile._NEWLINE_Poate fi g\xc4\x83sit p\xc3\xa2n\xc4\x83 la limita altitudinal\xc4\x83 superioar\xc4\x83 a p\xc4\x83durilor, p\xc3\xa2n\xc4\x83 la 615 m \xc3\xaen Sco\xc8\x9bia; \xc3\xaen general este o pas\xc4\x83re montan\xc4\x83 \xc3\xaen sudul Europei, \xc3\xaent\xc3\xa2lnindu-se p\xc3\xa2n\xc4\x83 la 1800 m \xc3\xaen Austria \xc8\x99i p\xc3\xa2n\xc4\x83 la 1000-2300 m \xc3\xaen Balcani \xc8\x99i nordul Greciei._NEWLINE_\xc3\x8en Rom\xc3\xa2nia pi\xc8\x9bigoiul mo\xc8\x9bat este o specie sedentar\xc4\x83 \xc8\x99i tr\xc4\x83ie\xc8\x99te \xc3\xaen zonele montane din Carpa\xc8\x9bi \xc8\x99i Mun\xc8\x9bii Apuseni, \xc3\xaen p\xc4\x83durile de conifere,  mai ales cele de molid (Picea abies). Coboar\xc4\x83 \xc3\xaen etajele inferioare numai \xc3\xaen iernile foarte grele. \xc3\x8en Mun\xc8\x9bii C\xc4\x83limani s-a \xc3\xaent\xc3\xa2lnit frecvent \xc3\xaentre 730 m \xc8\x99i 1770 m, de asemenea \xc3\xaen mun\xc8\x9bii Bucegi, Piatra Craiului \xc8\x99i Retezat; s-a observat \xc3\xaen perioada clocitului \xc3\xaentre 750 m \xc8\x99i 1800 m. Frecventeaz\xc4\x83 \xc3\xaens\xc4\x83 \xc8\x99i partea superioar\xc4\x83 a etajului p\xc4\x83durilor mixte. Apar\xc8\x9bine tipului de faun\xc4\x83 european. \xc3\x8en Carpa\xc8\x9bi se g\xc4\x83se\xc8\x99te subspecia nominat\xc4\x83 Lophophanes cristatus cristatus, iar \xc3\xaen Mun\xc8\x9bii Apuseni subspecia nominat\xc4\x83 intergradeaz\xc4\x83 cu subspecia Lophophanes cristatus mitratus.\n_START_SECTION_\nHrana\n_START_PARAGRAPH_\nSe hr\xc4\x83ne\xc8\x99te \xc3\xaen timpul sezonului de reproducere (prim\xc4\x83vara \xc8\x99i vara) \xc3\xaen principal cu nevertebrate mici, \xc3\xaen special cu insecte \xc8\x99i larvele lor (inclusiv omizi) \xc8\x99i p\xc4\x83ianjeni, iar \xc3\xaen afara sezonului de reproducere (toamna \xc8\x99i iarna) pe l\xc3\xa2ng\xc4\x83 nevertebrate consum\xc4\x83 cantit\xc4\x83\xc8\x9bi mari de semin\xc8\x9be (de molid, brad, pin \xc8\x99i de alte conifere) \xc8\x99i unele fructe._NEWLINE_Se hr\xc4\x83ne\xc8\x99te \xc3\xaen timpul verii \xc3\xaen principal cu fluturi (mai ales cu omizi), g\xc3\xa2ndaci (\xc3\xaen special cu g\xc4\x83rg\xc4\x83ri\xc8\x9be \xc8\x99i crisomelide), homoptere, \xc3\xaen special cu p\xc4\x83duchi de plante (afide) \xc8\x99i p\xc4\x83duchii \xc8\x9besto\xc8\x99i (diaspidide), \xc8\x99i p\xc4\x83ianjeni; mai rar cu mu\xc8\x99te, himenoptere \xc8\x99i alte insecte._NEWLINE_Printre nevertebratele consumate se num\xc4\x83r\xc4\x83 zigoptere (Zygoptera) \xc8\x99i mici libelule (Odonata), plecoptere (Plecoptera), efemeroptere (Ephemeroptera), hemiptere (Hemiptera), inclusiv afide (Aphidoidea), neuroptere (Neuroptera), l\xc4\x83custe (Orthoptera), molii (Lepidoptera), mu\xc8\x99te (Diptera), trihoptere (Trichoptera), albine \xc8\x99i viespi mici \xc8\x99i furnici (Hymenoptera), g\xc3\xa2ndaci (Coleoptera), p\xc4\x83ianjeni (Araneae), r\xc3\xa2me (Oligochaeta) \xc8\x99i melci (Gastropoda)._NEWLINE_Hrana cu nevertebrate este obi\xc8\x99nuit completat\xc4\x83 \xc3\xaen mare m\xc4\x83sur\xc4\x83, mai ales \xc3\xaen afara sezonului de reproducere, cu semin\xc8\x9be de molid, pin, brad \xc8\x99i duglas (Pseudotsuga), ienup\xc4\x83r, chiparos (Chamaecyparis), fag, mesteac\xc4\x83n, plop tremur\xc4\x83tor (Populus), m\xc4\x83cie\xc8\x99 (Rosa) \xc8\x99i cru\xc8\x99\xc3\xa2n (Rhamnus), cu boabe de p\xc4\x83ducel (Crataegus), scoru\xc8\x99 de munte (Sorbus) \xc8\x99i s\xc3\xa2nger (Cornus), \xc8\x99i cu sev\xc4\x83 de mesteac\xc4\x83n, plop tremur\xc4\x83tor \xc8\x99i ar\xc8\x9bar (Acer)._NEWLINE_Puii sunt hr\xc4\x83ni\xc8\x9bi \xc3\xaen principal cu p\xc4\x83ianjeni \xc8\x99i omizi, dar \xc8\x99i cu semin\xc8\x9be de pin._NEWLINE_Atunci c\xc3\xa2nd g\xc4\x83se\xc8\x99te hran\xc4\x83 din abunden\xc8\x9b\xc4\x83 \xc3\xae\xc8\x99i face provizii de hran\xc4\x83, mai ales de semin\xc8\x9be de conifere, larve de lepidoptere \xc8\x99i p\xc4\x83ianjeni, pe tot parcursul anului, pe care le ascunde \xc3\xaen g\xc4\x83urile \xc8\x99i cr\xc4\x83p\xc4\x83turile din scoar\xc8\x9ba trunchiurilor copacilor, de asemenea \xc8\x99i \xc3\xaen stratul de licheni de pe ramuri (rareori pe p\xc4\x83m\xc3\xa2nt), alimentele sunt fixate pe loc sau acoperite cu saliv\xc4\x83 sau funigei, insectele sunt par\xc8\x9bial decapitate sau paralizate \xc8\x99i adesea depozitate \xc3\xaen timp ce ele sunt \xc3\xaenc\xc4\x83 vii. La sf\xc3\xa2r\xc8\x99itul verii \xc8\x99i toamna \xc3\xae\xc8\x99i face provizii de insecte (mai ales larve) \xc8\x99i p\xc4\x83ianjeni, precum \xc8\x99i de semin\xc8\x9be, ca rezerv\xc4\x83 de hran\xc4\x83 pentru iarn\xc4\x83, aceasta fiind o strategie a speciei pentru a supravie\xc8\x9bui \xc3\xaen sezonul rece, atunci c\xc3\xa2nd hrana se \xc3\xaempu\xc8\x9bineaz\xc4\x83. Prim\xc4\x83vara sunt stocate semin\xc8\x9bele de conifere. Rezervele de hran\xc4\x83 probabil nu sunt memorizate, dar se pare c\xc4\x83 sunt amplasate \xc3\xaen locurile unde p\xc4\x83sarea \xc3\xae\xc8\x99i caut\xc4\x83 hrana. Proviziile ascunse de hran\xc4\x83 sunt adesea folosite de mai mul\xc8\x9bi indivizi din grupul de pi\xc8\x9bigoi format iarn\xc4\x83._NEWLINE_Vara \xc3\xae\xc8\x99i procur\xc4\x83 hrana mai ales \xc3\xaen etajul superior al p\xc4\x83durii, \xc3\xaen coronamentul coniferelor; \xc3\xaen alte perioade ale anului coboar\xc4\x83 \xc3\xaen etajul inferior al p\xc4\x83durii pentru a se hr\xc4\x83ni pe ramurile de jos ale copacilor tineri, \xc3\xaen subarboret \xc8\x99i pe p\xc4\x83m\xc3\xa2nt, unde caut\xc4\x83 semin\xc8\x9bele sau insectele c\xc4\x83zute, iar \xc3\xaen nordul arealului c\xc3\xa2nd ninge se hr\xc4\x83ne\xc8\x99te pe p\xc4\x83m\xc3\xa2nt sub desi\xc8\x99ul ierbii negre bine dezvoltat. Adesea urmeaz\xc4\x83 veveri\xc8\x9bele care se hr\xc4\x83nesc cu conuri, culeg\xc3\xa2nd semin\xc8\x9bele \xc3\xaempr\xc4\x83\xc8\x99tiate de ele. Uneori viziteaz\xc4\x83 hr\xc4\x83nitoarele de p\xc4\x83s\xc4\x83ri \xc3\xaen zonele apropiate locurilor lor de cuib\xc4\x83rit. Caut\xc4\x83 hrana \xc8\x99i prin frunzi\xc8\x99 sau gr\xc4\x83mezi de licheni. Se aga\xc8\x9b\xc4\x83 de ramuri \xc8\x99i scoate semin\xc8\x9bele din conuri at\xc3\xa2rn\xc3\xa2nd cu capul \xc3\xaen jos pe r\xc4\x83murele sub\xc8\x9biri sau uneori plan\xc3\xa2nd pe loc; de asemenea, scoate larvele \xc8\x99i omizile de sub scoar\xc8\x9b\xc4\x83 sau din lemnul mort._NEWLINE_Pi\xc8\x9bigoiul mo\xc8\x9bat aduce folos omului, nimicind insectele d\xc4\x83un\xc4\x83toare speciilor de conifere.\n_START_SECTION_\nComportamentul\n_START_PARAGRAPH_\nEste o pas\xc4\x83re vioaie, sprinten\xc4\x83, ve\xc8\x99nic \xc3\xaen mi\xc8\x99care, uneori curioas\xc4\x83._NEWLINE_De obicei este observat solitar sau \xc3\xaen perechi. Unde densit\xc4\x83\xc8\x9bile sunt destul de mari, se \xc3\xaent\xc3\xa2lne\xc8\x99te \xc3\xaen afara sezonului de reproducere \xc3\xaen grupuri mici de p\xc3\xa2n\xc4\x83 la 6 indivizi (excep\xc8\x9bional, 12 sau ceva mai mult), care includ de obicei una sau mai multe perechi \xc8\x99i c\xc3\xa2\xc8\x9biva juvenili, probabil ne\xc3\xaenrudi\xc8\x9bi._NEWLINE_Iarna \xc3\xaen c\xc4\x83utarea hranei formeaz\xc4\x83 stoluri mixte cu alte specii de pi\xc8\x9bigoi, mai ales cu pi\xc8\x9bigoiul de munte (Poecile montanus), cu cojoaica de p\xc4\x83dure (Certhia familiaris) \xc8\x99i au\xc8\x99elul cu cap galben (Regulus regulus). Uneori iarna se poate asocia cu pi\xc8\x9bigoiul de br\xc4\x83det, \xc8\x99i petrece mai mult timp \xc3\xaen partea inferioar\xc4\x83 a coroanei arborilor, \xc3\xaen apropierea solului._NEWLINE_\xc3\x8en Sco\xc8\x9bia, unde densitatea este cea mai mic\xc4\x83, este de obicei solitar \xc3\xaen afara sezonului de reproducere, dar se poate al\xc4\x83tura grupurilor hoinare alc\xc4\x83tuite de alte specii de pi\xc8\x9bigoi sau de alte p\xc4\x83s\xc4\x83ri insectivore mici \xc3\xaen timpul ce ele trec prin teritoriul s\xc4\x83u.\n_START_SECTION_\nReproducerea\n_START_PARAGRAPH_\nPi\xc8\x9bigoiul mo\xc8\x9bat este o pas\xc4\x83re monogam\xc4\x83, masculul ap\xc4\x83r\xc3\xa2ndu-\xc8\x99i teritoriul, perechile formate r\xc4\x83m\xc3\xa2n \xc3\xaempreun\xc4\x83 pe toat\xc4\x83 via\xc8\x9ba. \xc3\x8entr-un studiu din Rusia, s-a estimat c\xc4\x83 circa 90% de perechi sunt formate de adul\xc8\x9bii care se reproduc pentru prima dat\xc4\x83 \xc8\x99i cei r\xc4\x83ma\xc8\x99i v\xc4\x83duvi, iar cele mai multe perechi s-au format \xc3\xaen cadrul grupului social hibernal._NEWLINE_Teritoriul ocupat este men\xc8\x9binut \xc8\x99i ap\xc4\x83rat pe tot parcursul anului. M\xc4\x83rimea teritoriului ocupat nu este bine cunoscut\xc4\x83, dar domeniul vital (care reprezint\xc4\x83 majoritatea teritoriului) este de 6-11 ha \xc3\xaen cea mai mare parte a Europei, de\xc8\x99i \xc3\xaen Sco\xc8\x9bia (unde popula\xc8\x9bia este r\xc4\x83zlea\xc8\x9b\xc4\x83) dimensiunea teritoriului ap\xc4\x83rat indic\xc4\x83 faptul c\xc4\x83 acest teritoriu este probabil slab delimitat._NEWLINE_\xc3\x8en timpul paradei nup\xc8\x9biale, care are loc \xc3\xaen luna martie, masculul \xc3\xae\xc8\x99i ridic\xc4\x83 creasta \xc8\x99i \xc3\xae\xc8\x99i flutur\xc4\x83 aripile, el ofer\xc4\x83 femelei hran\xc4\x83._NEWLINE_Sezonul de reproducere are loc din martie p\xc3\xa2n\xc4\x83 \xc3\xaen iunie. _NEWLINE_Femela exploreaz\xc4\x83 cavit\xc4\x83\xc8\x9bi \xc3\xaen copaci sau cioturi goale, pentru a alege locul de cuib. Cuibul este construit numai de femel\xc4\x83, el are forma unei cupe sau str\xc4\x83chini \xc8\x99i este f\xc4\x83cut din mu\xc8\x99chi, uneori \xc8\x99i din licheni, iar interiorul c\xc4\x83ptu\xc8\x99it cu p\xc4\x83r de animale, l\xc3\xa2n\xc4\x83, pene, c\xc3\xa2teodat\xc4\x83 \xc8\x99i cu funigei (p\xc3\xa2nz\xc4\x83 de p\xc4\x83ianjen), frunze. Cuibul este amplasat de cele mai multe ori la o \xc3\xaen\xc4\x83l\xc8\x9bime sub 4 m (excep\xc8\x9bional 13 m) de la p\xc4\x83m\xc3\xa2nt.  Cuibul \xc8\x99i-l instaleaz\xc4\x83 \xc3\xaen diferite scorburi, de obicei \xc3\xaen arbori par\xc8\x9bial putrezi\xc8\x9bi ce se afl\xc4\x83 \xc3\xaen picioare: \xc3\xaen scorbura unui trunchi de copac putrezit sau mort, sau \xc3\xaen scorbura dintr-o creang\xc4\x83 sau bu\xc8\x99tean putrezit, uneori \xc3\xaen scorburile arborilor vii b\xc4\x83tr\xc3\xa2ni, par\xc8\x9bial putrezi\xc8\x9bi. Frecvent intr\xc4\x83 \xc8\x99i ocup\xc4\x83 scorbura veche abandonat\xc4\x83 a cioc\xc4\x83nitorii (mai ales a cioc\xc4\x83nitoarei pestri\xc8\x9be mari), sau \xc3\xaen cuibul nefolosit al ciorilor sau a unor p\xc4\x83s\xc4\x83ri r\xc4\x83pitoare sau \xc3\xaen cuibul abandonat de veveri\xc8\x9b\xc4\x83, uneori \xc3\xaen scorbura unui par de gard sau \xc3\xaentr-o groap\xc4\x83 \xc3\xaen p\xc4\x83m\xc3\xa2nt sau sub r\xc4\x83d\xc4\x83cinile copacilor. Scorbura pentru cuib este s\xc4\x83pat\xc4\x83 \xc3\xaen lemn putred sau l\xc4\x83rgit\xc4\x83 de c\xc4\x83tre ambii parteneri, \xc3\xaen principal de c\xc4\x83tre femel\xc4\x83, c\xc4\x83reia \xc3\xaei ia aproximativ 3 s\xc4\x83pt\xc4\x83m\xc3\xa2ni. Ocup\xc4\x83 obi\xc8\x99nuit \xc8\x99i cuiburile artificiale._NEWLINE_Depune o pont\xc4\x83 pe an, \xc3\xaen sudul arealului \xc3\xaen ani favorabili uneori dou\xc4\x83. Prima pont\xc4\x83 este depus\xc4\x83 de femel\xc4\x83 din aprilie (mai rar din martie) p\xc3\xa2n\xc4\x83 \xc3\xaen mai. Ponta este format\xc4\x83 din 5-11 ou\xc4\x83 (de obicei 5-8 ou\xc4\x83), cea mai mic\xc4\x83 pont\xc4\x83 este depus\xc4\x83 \xc3\xaen nordul arealului. Ou\xc4\x83le sunt fusiforme, netede, slab lucitoare, albe cu pete \xc8\x99i puncte ro\xc8\x99ii purpurii sau maro-ro\xc8\x99cate, abundente spre cap\xc4\x83tul rotund al oului, ele  au o dimensiunea medie de 16\xc3\x9713 mm. Femela cloce\xc8\x99te singur\xc4\x83 aproximativ 13-18 zile. Masculul aduce hrana la cuib femelei p\xc3\xa2n\xc4\x83 ce aceasta termin\xc4\x83 clocitul._NEWLINE_Puii ecloza\xc8\x9bi sunt nidicoli; \xc3\xaen primele 6-7 zile sunt proteja\xc8\x9bi \xc8\x99i acoperi\xc8\x9bi de femel\xc4\x83, iar masculul aduce hran\xc4\x83.  \xc3\x8en continuare, ambii p\xc4\x83rin\xc8\x9bi aduc hran\xc4\x83 la cuib, puii sunt alimenta\xc8\x9bi \xc3\xaens\xc4\x83 mai ales de femel\xc4\x83 p\xc3\xa2n\xc4\x83 c\xc3\xa2nd ajung la v\xc3\xa2rsta de 16-22 zile de la ecloziune \xc8\x99i pot s\xc4\x83 p\xc4\x83r\xc4\x83seasc\xc4\x83 cuibul. Puii au puful destul de abundent \xc8\x99i lung, gri \xc3\xaenchis pe cap \xc8\x99i mijlocul spatelui; g\xc3\xa2tlejul este galben murdar; umfl\xc4\x83tura marginal\xc4\x83 a ciocului este galben\xc4\x83 deschis lucitor. Dup\xc4\x83 ce au p\xc4\x83r\xc4\x83sit cuibul puii r\xc4\x83m\xc3\xa2n dependen\xc8\x9bi de hrana g\xc4\x83sit\xc4\x83 de adul\xc8\x9bi pentru \xc3\xaenc\xc4\x83 23-25 de zile. Dac\xc4\x83 femela \xc3\xaencepe depunerea celei de a 2-a ponte \xc3\xaen iunie, cu \xc3\xaengrijirea puilor, p\xc3\xa2n\xc4\x83 ce ace\xc8\x99tia devin complet independen\xc8\x9bi, se ocup\xc4\x83 masculul._NEWLINE_Succesul reproductiv este variabil, num\xc4\x83rul mediu de pui capabili s\xc4\x83 zboare rezulta\xc8\x9bi dintr-o pont\xc4\x83 este de 4,7 \xc3\xaen Finlanda, p\xc3\xa2n\xc4\x83 la 5,9 \xc3\xaen sudul Germaniei, rata succesului reproductiv este, \xc3\xaen general, mai mic\xc4\x83 \xc3\xaen scorburile naturale (cauza fiind necunoscut\xc4\x83). Principalul pr\xc4\x83d\xc4\x83tor al cuibului este cioc\xc4\x83nitoarea pestri\xc8\x9b\xc4\x83 mare (Dendrocopos major), \xc3\xaentr-un studiu din regiunea Pskov (nord-vestul Rusiei) pr\xc4\x83darea cuiburilor de c\xc4\x83tre cioc\xc4\x83nitori a fost de 39-60% \xc8\x99i succesul reproductiv mediu de 3,27 de pui zbur\xc4\x83tori pe pereche. Mortalitatea anual\xc4\x83 a adul\xc8\x9bilor \xc3\xaentr-un studiu din Rusia a fost de 73%._NEWLINE_Ajunge la maturitatea sexual\xc4\x83 la v\xc3\xa2rsta de un an. Longevitate maxim\xc4\x83 \xc3\xaenregistrat\xc4\x83 (dup\xc4\x83 datele de inelare) este de 11 ani 6 luni.\n_START_SECTION_\nDeplas\xc4\x83ri sezoniere\n_START_PARAGRAPH_\nEste \xc3\xaen general o pas\xc4\x83re sedentar\xc4\x83; hoin\xc4\x83re\xc8\x99te \xc3\xaen timpul iernii. \xc3\x8en nordul arealului se deplaseaz\xc4\x83 uneori p\xc3\xa2n\xc4\x83 la 100 km de la locul de cuib\xc4\x83rit \xc3\xaen afara sezonului de reproducere, ajung\xc3\xa2nd p\xc3\xa2n\xc4\x83 \xc3\xaen Laponia, sudul Peninsulei Kola \xc8\x99i gura fluviului Peciora, iar \xc3\xaen sudul arealului hoin\xc4\x83re\xc8\x99te p\xc3\xa2n\xc4\x83 \xc3\xaen Ucraina \xc8\x99i Republica Moldova._NEWLINE_Apari\xc8\x9bii accidentale a fost \xc3\xaenregistrate \xc3\xaen centrul Siberiei, Kazahstan, Anglia (de asemenea, \xc3\xaen Sco\xc8\x9bia departe de locurile de cuib\xc4\x83rit) \xc8\x99i Maroc.'